秦女行
作者：張鎡
朝代：宋

paragraphs: 妾家秦關中，白玉爲重堂。
堂前翠簾鈎，一一金鴛鴦。
暖艷照綺席，新聲按笙簧。
妾小不解事，戲劇珠樓旁。
蜂蕊擷穠杏，鶑枝蔭垂楊。
阿母喜秀慧，鞶絲教縫裳。
年齒漸長成，自製紅襦長。
弄杼織繁錦，錯綜飛鳳凰。
體柔生玉膩，國色凝天香。
不假粉黛妍，差作時世粧。
悅己求得逢，晨夕勞衷腸。
苟合必易散，良賈宜深藏。